## Pravilnik o načinu ostvarivanja prava osiguranih osoba Hrvatskog zavoda za zdravstveno osiguranje na slobodan izbor doktora medicine i doktora stomatologije primarne zdravstvene zaštite

### NN 129/1999 (1.12.1999.), Pravilnik o načinu ostvarivanja prava osiguranih osoba Hrvatskog zavoda za zdravstveno osiguranje na slobodan izbor doktora medicine i doktora stomatologije primarne zdravstvene zaštite

# HRVATSKI ZAVOD ZA ZDRAVSTVENO OSIGURANJE

Na osnovi članka 83. stavke 3. Zakona o zdravstvenom osiguranju
(»Narodne novine« br. 1/97 - pročišćeni
tekst, 109/97, 13/98, 88/98, 10/99 i 34/99) i članka 24.
Pravilnika o pravima, uvjetima i načinu ostvarivanja prava
iz obveznog zdravstvenog osiguranja (»Narodne novine«
br. 43/99 i 51/99), Upravno vijeće Hrvatskog zavoda za zdravstveno
osiguranje na 17. sjednici održanoj 24. studenoga 1999. godine,
donijelo je

## PRAVILNIK

### O NAČINU OSTVARIVANJA PRAVA OSIGURANIH OSOBA HRVATSKOG ZAVODA ZA ZDRAVSTVENO OSIGURANJE NA SLOBODAN IZBOR DOKTORA MEDICINE I DOKTORA STOMATOLOGIJE PRIMARNE ZDRAVSTVENE ZAŠTITE

Članak 1.

Osigurana osoba Hrvatskog zavoda za zdravstveno osiguranje (u
daljnjem tekstu: osigurana osoba) pri ostvarivanju prava na zdravstvenu
zaštitu iz obveznog zdravstvenog osiguranja prema odredbama
Zakona o zdravstvenom osiguranju i općih akata Hrvatskog
zavoda za zdravstveno osiguranje (u daljnjem tekstu: Zavod) ima
pravo na slobodan izbor doktora medicine i doktora stomatologije
primarne zdravstvene zaštite.

Članak 2.

Osigurana osoba bira doktora medicine i doktora stomatologije
(u daljnjem tekstu: izabrani doktor), u pravilu, prema mjestu
stanovanja pri najbližoj zdravstvenoj ustanovi ili privatnom
zdravstvenom djelatniku za razdoblje od najmanje godinu dana.

Izbor doktora iz stavke 1. ovoga članka za maloljetnu osobu
ili osobu pod skrbništvom obavlja roditelj, staratelj ili
skrbnik.

Članak 3.

Iznimno od odredbe članka 2. stavke 1. ovog Pravilnika
osigurana osoba ima pravo promjene izabranog doktora unutar godine
dana ako:

- izabrani doktor prestane s radom, odnosno promijeni sjedište
ordinacije

- osigurana osoba promijeni mjesto stanovanja

- između osigurane osobe i izabranog doktora postoji poremećaj
međusobnih odnosa koji onemogućavaju daljnje liječenje.

Članak 4.

Izabrani doktor može iznimno odbiti izbor osigurane osobe
u sljedećim slučajevima:

- ako nije u mogućnosti primiti osiguranu osobu na liječenje
jer broj prijavljenih osiguranih osoba kod tog doktora prelazi
broj utvrđen općim aktom Zavoda

- ako između izabranog doktora i osigurane osobe postoji poremećaj
međusobnih odnosa.

Članak 5.

Ne smatra se da je osigurana osoba promijenila izabranog doktora,
ako joj zdravstvenu zaštitu pruži doktor koji privremeno
zamjenjuje izabranog doktora za vrijeme dok se nalazi na godišnjem
odmoru, bolovanju, službenom putu, te u ostalim slučajevima
privremene nenazočnosti.

Poslove izabranog doktora u zamjeni može obavljati doktor
medicine koji je položio državni ispit i ima odobrenje
za samostalan rad.

Članak 6.

Radi provođenja postupka slobodnog izbora doktora sukladno
općim aktima Zavoda i ovog Pravilnika, Zavod u sredstvima
javnog priopćavanja objavljuje poziv na izbor doktora medicine
i doktora stomatologije u primarnoj zdravstvenoj zaštiti
(u daljnjem tekstu: poziv na izbor doktora), s rokom za izbor
u trajanju od najmanje 15 dana.

U objavljenom roku osigurana osoba ima pravo izvršiti izbor
doktora u smislu odredbe članka 2. ovog Pravilnika.

Ako osigurana osoba ne izvrši izbor novoizabranog doktora
u objavljenom roku, zdravstvenu zaštitu nastavlja koristiti
pri prethodno izabranom doktoru.

Osigurana osoba koja nije izvršila izbor doktora prema odrednicama
iz stavka 2. ovog članka, a nema izabranog doktora, zdravstvenu
zaštitu može ostvarivati izborom jednog od ugovornih
doktora čija je ordinacija najbliža njezinom mjestu
stanovanja.

Popis ugovornih doktora za kojeg se može opredijeliti osigurana
osoba u slučaju iz stavke 4. ovog članka, objavljuje
se na oglasnim pločama doma zdravlja. Popis ugovornih doktora
osigurana osoba može dobiti na uvid i pri mjerodavnom područnom
uredu Zavoda.

Članak 7.

Osigurana osoba u izboru se opredjeljuje za:

- doktora opće medicine

- doktora specijalista - pedijatra (za predškolsku djecu)

- doktora specijalista ginekologa

- doktora stomatologije.

Osigurana osoba ima pravo izabrati samo jednog doktora opće
medicine, jednog pedijatra, te jednog doktora stomatologa, a osigurana
osoba - žena, jednog ginekologa.

Iznimno od odredbe stavke 1. ovog članka, ako osigurana
osoba prema mjestu stanovanja nema mogućnost izbora doktora
specijalista-pedijatra, ostvaruje spomenutu zdravstvenu zaštitu
pri doktoru opće medicine.

Za osiguranu osobu školske dobi do navršenog osnovnog
obrazovanja može se izabrati doktora specijalista pedijatra,
ako doktor specijalista pedijatar ima opredijeljenih osiguranih
osoba predškolske dobi ispod standardnog broja propisanog
općim aktom Zavoda, ili ako na određenom području
nema dostatan broj doktora medicine za koje bi se mogao izvršiti
izbor za osiguranu osobu školske dobi.

Članak 8.

Osigurana osoba u roku iz poziva za izbor doktora ili u slučaju
iz točke 6. stavke 4. ovog Pravilnika bira doktora uz njegovu
suglasnost. Svoj izbor osigurana osoba potvrđuje ispunjavanjem
i potpisivanjem tiskanice - Izjava o izboru/promjeni izabranog
doktora (u daljnjem tekstu: Izjava). Izjavu ovjerava novoizabrani
doktor potpisom i pečatom ordinacije.

Potpisanu i ovjerenu Izjavu preuzima od zdravstvene ustanove,
odnosno ordinacije doktora privatne prakse mjerodavni područni
ured Zavoda.

Izjava je sastavni dio ovog Pravilnika.

Članak 9.

Osigurana osoba koja se opredijelila za promjenu dotad izabranog
doktora, ostvaruje zdravstvenu zaštitu pri ranije izabranom
doktoru do donošenja odluke o izboru doktora s kojima Zavod
sklapa ugovore o provođenju zdravstvene zaštite.

Osigurana osoba Zavoda, koja nema izabranog doktora, te tijekom
godine izvrši izbor doktora, ostvaruje zdravstvenu zaštitu
pri tom izabranom doktoru od datuma potpisa Izjave, pod uvjetom
da područni ured Zavoda verificira podatke iz potpisane
Izjave.

Članak 10.

Osigurana osoba koja je izabrala doktora koji ne ispunjava uvjete
za sklapanje ugovora o provođenju zdravstvene zaštite
sa Zavodom, ima pravo ponovnog izbora doktora na način
propisan ovim Pravilnikom osnovom ponovljenog poziva na izbor
doktora koji objavljuje Zavod.

Članak 11.

Direktor Zavoda ovlašten je osnovom općih akata Zavoda
i ovog Pravilnika utvrditi rokove u svezi s provođenjem postupka
izbora doktora, te donijeti odluku o objavljivanju poziva na izbor
doktora primarne zdravstvene zaštite.

Članak 12.

Stupanjem na snagu ovog Pravilnika prestaju vrijediti odredbe
članka 11., 12., 13. i 14. Pravilnika o uvjetima i načinu
ostvarivanja prava na zdravstvenu zaštitu (»Narodne
novine« br. 2/96, 26/96, 140/97 i 22/98).

Članak 13.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 025-04/99-01/138
Urbroj: 338-01-04-99-1
Zagreb, 24. studenoga 1999.

Predsjednik Upravnog vijeća
Hrvatskog zavoda za zdravstveno osiguranje
**doc. dr. sc. Mate Ljubičić,** v. r.

![](dodatni/371541.gif)

Pravilnik, NN 129/1999-2041